open-index/open-wikipedia-markdown huggingface dataset:
George Berkeley

**George Berkeley** (ingles britániko:/ˈbɑː.kli/; ingles irlandes: / ˈbɑ..kli/) (☆ 12 di mart 1685 na Dysert, Irlanda - † 14 di yanüari 1753 na Cloyne, id.), tambe konosí komo **obispo Berkeley**, tabata un filósofo irlandés hopi influyente ku su logro prinsipal tabata e desaroyo di filosofia konosí komo idealismo suhetivo òf inmaterialismo, ya ku e tabata nenga e realidat di abstrakshonnan manera sustansia material. El a skirbi un gran kantidat di obra, entre nan por sali na remarke e *Tratado riba e prinsipionan di konosementu humano* (1710) i e tres dialogo *Entre Hylas i Philonus* (1713) (Philonus, e "amante di mente", ta representá Berkeley, i Hylas, ku ta tuma su nòmber for di e palabra griego antiguo pa designá materia, ta representá pensamentu di Locke). Na 1734 el a publiká *E analista*, un kritika di e fundamentonan di siensia, cu tabata hopi influyente den e desaroyo di matemátika.
Edad Medio

**Edad Medio** of **tempo medieval** ta e periodo historico di e civilizacion occidental entre siglo 5 y siglo 15. Convencionalmente, su inicio ta na aña 476 cu e caida di e Imperio Romano di Oeste y su fin na 1492 cu e descubrimento di America, of na 1453 cu e caida di e Imperio Bizantino, fecha cu tin e singularidad di coincidi cu e invencion di e imprenta publicacion di e bijbel di Gutenberg y cu e fin di e guera di Cien Aña.

Te awe, historiadonan di e periodo ta prefera di matiza e ruptura entre Antiguedad y Edad Media di manera cu entre siglo 3 y 8 ta papia di Antigedad Tardío, cu lo tabata un gran etapa di transicion den tur ámbito: den e aspecto economico, pa e sustitucion di e manera di produccion esclavizador pa e manera di produccion feudal; den e aspecto social, pa e desaparicion di e concepto di ciudadania romano y e definicion di e estamento medieval, den e aspecto politico pa e descomposicion di e structuranan centraliza di e Imperio Romano cu a bay den un dispersion di poder; y den e aspecto ideologico y cultural pa e absorcion y sustitucion di e cultura clasica pa e teocentrico culturanan cristian of islamico (cada un den su espacio).

E ta ser dividi den dos periodo grandi: Edat di Meza (siglo 5-10, sin un diferenciacion cla cu Antiguedad Tardío); y Edad Media Bajo (ss. 11-15), cu na su turno por wordo dividi den un periodo di plenitud, e Edad Media Pleno (ss. 11-13) y e dos ultimo siglonan cu a testigua e crísis di siglo 14.
Ayo

**Ayo** ta un luga na Aruba, den region di Paradera. E ta situa mas o menos 7 km zuidoost di Oranjestad.

Ayo ta conoci pa su formacion di baranca, un coleccion di piedra dioriet den un paisahe relativamente plat. E poblacion indigena Caquetio tabata considera e barancanan como santo. Den e cuebanan a traha petroglifonan. Na 2021 a cuminsa cu e plan di renovacion pa adapta e tereno na un parke di atraccion y naturalesa. Den cercania, na Casibari, tin e formacion semehante situa den e pueblo mes.

Panort di Ayo cerca di e oceano ta situa Bushiribana, un establecimento unda na 1872 a funda un mina di oro, awendia no mas eksistente. Na Aruba e tabata e prome empresa pa dirti oro. Rond 1900 e mineronan a muda pa Balashi y despues di Guera Mundial I Bushiribana a decai, lagando solamente ruina atras. Entre Ayo y Bushiribana tin un parke di avestrus cu mas cu 80 avestrus y emoe.

## Galeria

File:RK 1601 5032 Aruba Ayo.jpg|Formacion di Baranca di Ayo
File:Typical house in Ayo 12 41 40 718000.jpeg|Cas tipico na Ayo


## Mira tambe
* Lista di luga na Aruba
Dioriet

**Dioriet** (griego: διορίζειν "diorízein distingui, delinea") ta un piedra di cuahamento plutonico ("plutoniet") di color scur te preto; raramente e ta di color gris mediano te cla. Su composicion ta entre granit y gabbro y e ta semehante na tonaliet.

Dioriet por forma na diferente manera; parcialmente dor di cristalisacion di magma, parcialmente dor di recristalisacion y biramento mas bruto di e piedra volcanico, y por ultimo den algun caso di piedra sedimentario cu ta contene calki parcialmente dor di un mescla cu elemento di otro piedra den su alrededor (metamorfosis). 


File:Collectie NMvWereldculturen, TM-10021427, Repronegatief 'Rotsformaties en keien bij Piedra Plat', fotograaf niet bekend, 1949.jpg|Baranca i piedra den paisahe di Piedra Plat
File:RK 1601 5032 Aruba Ayo.jpg|Formacion di Baranca di Ayo
Teologia

**Teologia** ta e estudio sistematico di e naturalesa di loke ta divino y, mas amplio, di creencianan religioso. E ta ser siña como un disciplina academico, tipicamente na universidad y seminario. E ta trata e contenido unico di analisa sobrenatural, pero tambe e ta trata di epistemologia religioso, pregunta y busca contesta na e pregunta di revelacion. E revelacion ta referi na e aceptacion di Dios of diosnan, no solamente como transcendente of ariba e mundo natural, pero tambe dispuesto y capaz di interactua cu e mundo natural y revela nan mes na humanidad.
Bordeaux

Bordeaux ta un siudat den e region sùitwest di Fransia. E ta kapital di e departamentu di Gironde i kapital históriko di e zona di Gascogne. E ta e di seis siudat mas grandi di Fransia i tin 259.809 habitante (1 di yanuari 2020). E siudat ta mundialmente konosí pa e biñanan den su besindario. Desde yüni 2007 un parti di e siudat, Port de la Lune, ta aparesé riba e lista di Herensia Mundial di UNESCO.
Vallenato

**Vallenato** (wayunaika: Szlager) ta un genero musical di e region Caribense di Colombia. Originalmente vallenato tabata un habitante di "El Valle". Vallenato lo a inicia den e ciudad cu ta carga e nomber Valledupar (deriva di "Valle de Upar"), na costa atlantico di Colombia. Vallenato ta un musica tipico folklorico, clasifica como herencia cultural intangibel, cu segun UNESCO mester wordo salvaguardia cu urgencia. Na 2006 a añadi vallenato y cumbia como categoria den Latin Grammy Awards. 

Artistanan conoci di vallenato ta Diomedes Díaz, Rafael Orozco Maestre, Jesús Manuel Estrada, Adanies Díaz, Silvestre Dangond, Jorge Celedón, Peter Manjarrés y Los K Morales. Carlos Vives, cantante popular di Colombia, ta mescla vallenato tradicional cu rock.

## Link externo
* Documentario (na Spaño cu subtitulo na Ingles)
Charro Kelly

**Pedro Pablo (Charro) Kelly** (☆ 19 di oktober 1941 na Aruba - † 1 di maart 2021 na Tanki Leendert) tabata un politico Arubano. E tabata minister di Obranan Publico y Utilidad di Aruba (1986-1987) y minister di Obranan Publico y Salubridad di Aruba (1989-1993).

## Biografia
Den añanan 1970 el a cuminsa su carera politico cu MEP, unda el a forma parti di e directiva. E tabata miembro di Conseho Insular Arubano di 1975 te 1985 y a fungi tambe como diputado den Colegio Ehecutivo di Aruba (1977-1983, 1985). Na 1983 e tabata brevemente gezaghebber interino. E mesun aña el a bandona MEP y na 1985 a lanta, hunto cu Pedro Bislip y John Booi e partido politico ADN. Ora e Status aparte di Aruba a bay na vigor dia 1 di yanüari 1986 el a bira e prome minister di Obranan Publico y Utilidad di Aruba den e gabinete Henny Eman I. Ela ocupa e funcion aki te augustus 1987, ora ADN a retira su sosten na e coalicion. Den e periodo di un aña y mei el a bira conoci pa e cantidad di asphalt cu e la logra pone rond di Aruba. Entre 1988 y 1989 e tabata miembro di Parlamento di Aruba. Desde 9 di februari 1989 te 3 di maart 1993 e tabata minister di Obranan Publico y Salubridad den gabinete Oduber I, den cual el a fungi tambe como vice premier. Kelly tabata lider di partido di 1987 te 2001, ora ADN a bira inactivo y e mes a retira di politica.

Kelly tabata casa cu Clothilda Dijkhof y tata di un yiu muher y yiu homber. Pa su meritonan el a keda condecora na 1995 como Cabayero (*ridder*) den Orden di Leon Hulandes. Na 2024 a nombra un caya den districto di Noord na honor di su persona.
John Booi

**Andreas Joannes (John) Booi** (☆ 4 di november 1932 na Aruba - † 25 di januari 2016 na Aruba) tabata un ambtenaar halto y politico Arubano. Di 1965 te 1985 el a fungi como secretario di Teritorio Insular di Aruba y tabata e prome Arubiano nombra den e funcion aki. Booi tabata co-fundado di partido ADN y na 1986 e prome presidente di Parlamento di Aruba.

## Biografia
Booi tabata un di e ocho yiu di Carmen Fortunata Hieroms y Andreas Joannes Booi Sr., procedente di Boneiro El a gradua pa MULO-B na Dominicus College, Oranjestad y HBS na Radulphus College na Corsou. Na 1953 el a drenta  servicio di gobierno y cinco aña despues a continua su estudio na Hulanda, unda el a traha tambe na munisipio di Elst (provincia Gelderland). Na 1963 el a regresa Aruba despues di completa su estudio di *gemeente-administratie I en II*.

Booi tabatin un limitacion visual y tabata vice presidente di Fundacion Arubano di esnan Visualmente Incapacita (FAVI). Na 1980 el a wordo condecora como Oficial (officier) den Orden di Oranje-Nassau.

Booi tabata casa cu Bernadina (Diet) Staring. Hunto nan tabatin un yiu muher.
Yukon

**Yukon** òf **The Yukon** ta e teritorio mas chikito i mas west entre e tres teritorio den Canada. El a wòrdu fundá na 1898 komo **Yukon Territory**; nòmber ku a wòrdu kambia na 2003. Desde mart 2023 e tin un poblashon di 44,238 habitante. Kapital di Yukon ta Whitehorse, ku ta e siudat mas grandi di e tres teritorio: Nunavut, Teritorionan Nortwest i Yukon.

## Mira tambe
* Nunavut
Asia Sentral

**Asia Sentral** ta un region di Asia ku ta ekstendé di e lama Káspiko den west te China Sentral i Mongolia den ost, i di Afganistan i Iran den sur te Rusia den nort. E ta inklui e repúblikanan di eks-Union Sovietiko: Kazakstan, Kirguistan, Tajikistan, Turkmenistan, i Uzbekistan, Ta referi na dje tambe komo **Asia Medio** of **Asia Interno**, ku ta situá masomenos den sentro di e superkontinente Eurasia.
Selekshon Antiano di Futbòl

**Selekshon Antiano di Futbòl** (hulandes: "Nederlands-Antilliaans voetbalelftal") tabata e tim nashonal (maskulino} di Antias Hulandes di 1958 te 2010. E tim tabata representa Antias Hulandes na torneonan internashonal, manera weganan klasifikatorio pa e Kopa Mundial, Kopa Karibe i Kopa Oro di CONCACAF. E selekshon tabata kai bou di kontrol di NAVU, konfederashon lantá desde 1921 i afiliá na CFU, CONCACAF i FIFA (desde 1932). NAVU tabata konsisti di Kòrsou, Boneiru i Aruba te 1986, ora Aruba a separa di NAVU, lantando su propio selekshon. 

Te ku su dismantelashon Antias Hulandes nunka a klasifiká pa Kopa Mundial di FIFA. Na 1963 i 1969 el a logra alkansa e di tres posishon den e kampeonato di CONCACAF; durante e kampeonato di 1963 e selekshon hasta tabata kampeon inofisial durante kuater dia despues di gana di Mexico i promé perde kontra Costa Rica.

Na desèmber 1992 e selekshon antiano di futbòl a logra e posishon mas altu riba e ranking mundial di FIFA, esta nr. 98; na desèmber 2005 e ta yega e posishon mas abou ku e di 188 lugá.

Tras e reformanan konstitushonal denter di Reino Hulandes di 10 di òktober 2010 i e final di e torneo di kualifikashon pa Kopa Karibe 2010 e selekshon antiano a pasa over den e selekshon nashonal di futbòl di Kòrsou. Un par di aña despues Boneiru a bira miembro interino di CFU i 2012 miembro asosiá di CONCACAF, pero no ta miembro di FIFA. E ekipo nashonal di futbòl di Kòrsou a tuma e lugá di Antias Hulandes komo miembro di FIFA.

Na e momento di e disolushon, e tim tabata serka di kompetí den e torneo di kualifikashon pa e Kampionato Karibense di 2010, i finalmente a kompetí bou di un nòmber di pais obsoleto. E ekipo nashonal di futbòl di Sint Maarten, meskos ku e ekipo nashonal di futbòl di Bonaire ta miembro di CONCACAF, pero no ta miembro di FIFA. E ekipo nashonal di futbòl di Kòrsou a tuma e lugá di Antias Hulandes komo miembro di FIFA.

## (Ex-)hungadó di selekshon antiano
*  Mundo Kemp
*  Watty Vos
*  Ergilio Hato
*  Perucho Koolman

## Coachnan
*  Henry Caldera (2010)
*  Remko Bicentini (2009-2010)
*  Leen Looyen (2007-2008) 
*  Etienne Siliee (2005-2007)
*  Pim Verbeek (2003-2004)
*  Henry Caldera (2000)
*  Jan Zwartkruis (1992-1994)
*  Wilhelm Canword (1988)
*  Rob Groener (1983-1985)
*  Wilhelm Canword (1973-1976)
*  Pedro Celestino Da Cunha (1960-1965)
*  Edmundo Confesor (1958-1959)
*  Roberto Abalay (1957-1958)
*  Pedro Celestino Da Cunha (1954-1957)
*  Ernst Schlesinger
Boston

**Boston** ta kapital i e siudat mas grandi di e estado merikano di Massachusetts. E ta wòrdu tambe mira komo kapital di New England, region den nort-ost di Merka. Boston tin un poblashon di 617.594 habitante (2010). E konglomerashon kompletu di Boston, ku ta ekstendé te New Hampshire, Rhode Island i Connecticut, ta konta 6.057.826 habitante (senso 2000). E siudat ta situá den Suffolk County. Ta yama su habitantenan "Bostonians".
Istanbul

**Istanbul** (turko: *İstanbul*) ta un siudat den e parti oropeo i asiátiko di Turkia i tabata kapital di e Imperio Otomano. Previamente e tabata kapital di e Imperio Bizantino bou di e nòmber *Konstantinopel*. Originalmente e siudat a ser funda na 667 a.Kristu pa kolonistanan griego ku a dun'e e nòmber *Byzantion* (latin: *Byzantium*).

Ku 15 mion habitante Istanbul ta e siudat mas grandi na Turkia. E ta konsistí di 27 distrikto ku huntu ta konstituí e kapital di e provinsia di Istanbul.
Memphis

**Memphis** ta un siudat den e estado merikano di Tennessee. E ta situá kanto di e riu di Mississippi den ekstremo sùitwest di e estado, serka di e frontera ku e estadonan Mississippi i Arkansas. E ta e di dos siudat mas poblá di e estado, despues di Nashville.
Universidat Radboud

**Universidat Radboud** ta un skol akadémiko na Nijmegen, Hulanda. E tin shete fakultat y mas di 100 estudio (bachelor i master). E universidat ta posishoná fiho entre e top 150 na mundu riba e kuater tabla mas importante di ranking universitario. 

## Historia
El a ser funda dia 17 di òktober 1923 dor di e komunidat katóliko. Su nòmber inisial tabata Katholieke Universiteit Nijmegen (Universidat Katóliko di Nijmegen). Desde 2004 a kambia e nòmber pa Universidat Radboud, ku ta referi na Sint Radboud kende ta biba ront aña 900. Radboud tabata un obispo hulandes cu tabata konosí pa su sabiduria y sosten na esunnan menos afortuna. . Dia 1 di òktober 2022 e universidat tabata konta ku 24.633 studiante, di kual 10,6% tabata studiante internashonal.

Universidat Radboud i e Sentro Médiko Universitario Radboud ta establesí na Landgoed Heijendaal.
Nijmegen

**Nijmegen** (latin: *Noviomagus*, franses: *Nimègue*, spaño: *Nimega*) ta un siudat i un munisipio di Hulanda, den provinsia Gelderland, serka di e frontera ku Alemania. E munisipio tin 182.399 habitante (31 di yanüari 2023) i segun kantidat di habitante e ta e munisipio mas grandi di Gelderland i esun di dies mas grandi di Hulanda.

Nijmegen ta kategorisá komo un di e 22 "Antillengemeente" den Hulanda unda un porsentahe relativamente altu di antiano ta biba.
Tom Holland

**Thomas Stanley Holland** (☆ 1 di juni 1996 na Kingston-upon-Thames, Inglatera) ta un aktor ingles. El a ricibi e British Academy Film Award na 2017 y na tres ocacion e premio Mericano Saturn Award. Algun publicacion ta consider'e un di e actornan mas popular di su generacion.

El a cuminsa su carera na 2009 cu e papel principal den e musical *Billy Elliot, the Musical*, despues di cual el a destaca den cinema cu e rol di Lucas Bennett den e pelicula *The Impossible* (Lo imposibel) di Juan Antonio Bayona, na banda di e actornan Ewan McGregor y Naomi Watts.

El a bira mundialmente famoso ora el a tuma over e rol di e superheroe Spider-Man (antes interpreta pa  Tobey Maguire y Andrew Garfield ) di Marvel Cinematic Universe, cuminsando cu e pelicula *Captain America: Civil War* (2016), sigui pa cincu mas tocante su personahe, entre nan *Spider-Man: Homecoming* (2017), *Spider-Man: Far From Home* (2019) y *Spider-Man: No Way Home* (2021).

## Link eksterno
* Tom Holland - IMDb
Rap

**Rap**, tambe ***emceeing***, ***MC-ing***, ***spitting*** of simplemente **rima** ta e cantamento ritmico di un texto cu ta rima. Usualmente ta uza vocabulario popular. Cantamento di rap ta diferencia di *[[spoken word]]* dor cu e ta ehecuta durante un *beat*. Un ***rapper*** tambe ta wordo yama *master of ceremonies* (MC).

Rap ta un di e elementonan principal di e cultura hiphop y reggae, pero e fenomeno riba su mes ta conoci algun siglo caba. E por wordo ehecuta cu of sin acompañamento. E estilo musical ta un balance entre papiamento, prosa, poesia y canto. E estilo ta manifesta su mes den rock alternativo, por ehempel den e piesanan di e bandanan Mericano Cake y Red Hot Chili Peppers.

## Mira tambe
* Poesia ritmico
Spoken word

**Spoken word** (ingles; literalmente 'palabra papia') ta referi na e arte di presentacion poetico cu ta basa primariamente riba e poema como riba e calidadnan estetico di e artista. 'Spoken word' ta frecuentemente liga na e cultura pop.

Desde fin di siglo 20 spoken word ta ser mira como un continuacion di e antiguo tradicion oral cu ta enfoca riba e estetica di e recitacion y e arte di palabra, manera e entonacion bibo y inflexion di e bos di e presentador. Spoken word ta un termino general cu ta ensera cualkier tipo di poesia recita den bos halto, incluyendo lesamento di poesia, poetry slam, jazz poesia, y musica hiphop, komedia y monólogonan di prosa. Contrario na poesia skirbi, e calidad di e texto poetico ta mas bien depende di fono-estetica, esta estetica di e sonido, en bes di e estetica visual di un pagina. E genero ta deriva di rap, solamente den rap e bos tin cu sigui e ritmo musical.

## Algun artista conoci
* Derek Otte
* Babs Gons
* Akwasi
* Gershwin Bonevacia
* Dean Bowen
Dera Gay

**Dera Gay** of **Dia di San Juan** ta un celebracion cultural tradicional na Aruba, cu ta tuma luga riba dia 24 di juni. E celebracion ta relaciona cu e fiesta di consecha, y ta resultado di e combinacion di elementonan folklorico y catolico. Dera Gay ta un di e fiestanan folklorico mas popular di herencia cultural Arubano.

## Origen
Dera Gay ta nifica literalmente pa "dera e gay". Den aña 1862 caba, e palabra "Dera Gay" a wordo documenta y ta e nomber comun pa e fiesta di San Juan. E fiesta tin dos reis:
* e origen religioso relaciona cu e dia natal di San Juan  (*Juan Bautista*), segun calendario catolico;
* e origen cultural relaciona cu e temporada di cosecha. Prome cu cuminsa un temporada nobo, e cunukeronan tabata kima dia 23 di juni tur loke a sobra di cosecha, simbolisando purificacion.

## Celebracion
Dera Gay ta wordo celebra anualmente den diferente centro di bario rond di e isla. Organisacionnan cultural, social y deportivo ta organisa eventonan pa publico, cu baile, musica, cantica  actividadnan folklorico. Den grupo di baile, homber y muhe ta bisti den colornan geel y cora. Cada color tin su propio simbolismo:
- color geel ta representa e mata kibrahacha, ku ta floria den juni.
- color cora ta simbolisa candela y energia.
Un paña ta wordo mara rond di wowo di un persona, cu mester trata di dera e gay cu un palo, simbolisando e decapitacion simbolico di San Juan Bautista. Antes tabata uza un gay bibo cu tabata wordo hinca den un buraco y tapa cu un calbas; awendia ta uza solamente un calbas. 

E cantica tradicional di Dera Gay ta wordo acompaña pa instrumentonan folklorico manera e fio, tambu i wiri. E ritmo di e cantica ta stimula e movemento anima cu ta forma parti di e baile.

### Cantica di Dera Gay
San Juan ta bin, San Juan ta bay
San Juan ta bin, San Juan ta bay
At’e cu e palo den su man,
Cu su wowo bon mara.

*Refran*:
Dere gay, dere gay
Coro: pa nos soye
Dere gay, dere gay
Coro: pa nos come

Dere gay, dere gay
Coro: pa nos plume
Dere gay, dere gay                                             
Coro: pa nos mate 
                                               
Dere gay, dere gay                                                                  
Coro: pa nos soye                                                 
Dere gay, dere gay
Coro: pa nos plume  
                                            
Amigo tur ban hala un banda
Pa Don Juan bay mata e gay
Ate cu e palo den su man,
Cu su wowo bon mara

*Refran*

Don Juan cu e palo ariba bao
Ta balia bay pe mata e gay
Ata Don Juan a mata e gay,
Core mira, el a mate

*Refran*

## Link externo
* Documentario di Dera Gay, Depto. di Cultura Aruba (24 di april 2025) via Youtube. 

## Literatura
* 
*
Castilia i Leon

**Castilia i Leon** (spaño: *Castilla y León*) ta un ta un di e diesshete region outónomo (*comunidad autónomo*) di Spaña, situá den nortwest di e pais. Geográfikamente e ta e region outónomo mas grandi entre e diesshete region outónomo spaño.

## Divishon atministrativo
Castilia i Leon ta konsistí di nuebe provinsia:


Castilla y Leon in Spain (including Canarias).svg|Mapa di Castilia i Leon den Spaña
Provincias de Castilla y León.svg|Provinsianan den Castilia i Leon
1871

**1871** tabata un aña komun ku a kuminsá riba un djadumingu riba e kalènder gregoriano. E ta marka e di 1871 aña despues di Kristu; e di 871 aña di e di dos milenio; e di 71 aña di siglo 19 i e di dos aña di dékada 1870.

## A sosodé
**Yanüari**

**Febrüari**
 
**Mart**
* 21 - Otto von Bismarck ta bira e prome kansiyer di Imperio Alemán.

**Aprel**
 
**Mei**
* 4 - Den beisbòl e supuestamente promé wega di MLB ta wòrdu hunga na Merka.

**Yüni**

**Yüli**
 
**Ougùstùs**
 
**Sèptèmber**

**Òktober**

**Novèmber**

**Desèmber**
 
## A nase
**Yanüari**

**Febrüari**

**Mart**

**Aprel**

**Mei**

**Yüni**

**Yüli**

**Ougùstùs**
 
**Sèptèmber**

**Òktober**

**Novèmber**

**Desèmber**

## A fayesé
**Yanüari**

**Febrüari**

**Mart**

**Aprel**

**Mei**

**Yüni**

**Yüli**

**Ougùstùs**

**Sèptèmber**

**Òktober**

**Novèmber**

**Desèmber**
Andrelton Simmons

**Andrelton A. Simmons** (☆ 4 di sèptèmber 1989 na Willemstad), ta un pelotero profeshonal yu di Kòrsou, ku ta un agente liber. E ta hunga komo shòrtstòp. Previamente el a milita den Major League Baseball (MLB) pa Atlanta Braves, Los Angeles Angels, Minnesota Twins i Chicago Cubs. E ta rekonosí pa su gran habilidat defensivo, pa kual el a gana kuater Guante di Oro, inkluso dos konsekutivo (2013-2014) i seis Premio Fielding Bible. E ta konosi tambe komo 'Simba'.

## Bida i karera
Simmons tabata hunga beisbòl hubenil huntu ku Kenley Jansen i Didi Gregorius. E tambe tabata praktiká basketbòl i futbòl.

El a hunga den MLB pa Atlanta Braves (2012–2015), Los Angeles Angels (2016–2020) i Minnesota Twins (2021), Na 2022 el a firma ku Chicago Cubs pa un aña.

### Tim di Reino
Representando e selekshon nashonal di Reino Hulandes Simmons a hunga den World Baseball Classic na 2013 i na 2023 i a keda selekshoná pa e tim na 2018. World Baseball Classic tabata e uniko torneo pa kual e tabata disponibel pa partisipa.

### Tim di Kòrsou
Na 2023 el a forma parti di e selekshon nashoal di beisbòl di Kòrsou ku a partisipa na e Weganan Sentroamerikano i di Karibe na El Salvador.
Unicode

**Unicode**, formalmente **The Standard Unicode**, ta un teknologia di informashon standart pa fasilitá e konsistente enkodifikashon, representashon i maneho di teksto ekspresá den mayoria parti di mundu, inkluso tekstonan klásiko den idiomanan morto. E término Unicode ta derivá di e tres meta persiguí, esta universalidat, uniformidat, i lo úniko.​

## Link eksterno
*  Pagina web di e grupo di trabou di Unicode
* DecodeUnicode – Unicode-WIKI, 50.000 gifs
* Link pa e pagina di kódigo Unicode
*  Diferente señal
1894

**1894** tabata un aña komun ku a kuminsá riba un djaluna riba e kalènder gregoriano. E ta marka e di 1894 aña despues di Kristu; e di 894 aña di e di dos milenio; e di 94 aña di siglo 19 i e di sinku aña di dékada 1890.

## A sosodé
**Yanüari**

**Febrüari**
 
**Mart**

**Aprel**
 
**Mei**

**Yüni**
* 23 - Pierre de Coubertin i Demetrios Vikelas ta funda Komité Olímpiko Internashonal.

**Yüli**
 
**Ougùstùs**
 
**Sèptèmber**

**Òktober**

**Novèmber**

**Desèmber**
 
## A nase
**Yanüari**

**Febrüari**

**Mart**

**Aprel**

**Mei**

**Yüni**

**Yüli**

**Ougùstùs**
 
**Sèptèmber**

**Òktober**

**Novèmber**

**Desèmber**

## A fayesé
**Yanüari**

**Febrüari**

**Mart**

**Aprel**

**Mei**

**Yüni**

**Yüli**

**Ougùstùs**

**Sèptèmber**

**Òktober**

**Novèmber**

**Desèmber**
* 28 - Antoine Martis (57), arkitekto di Kòrsou
Kenley Jansen

**Kenley Geronimo Jansen** (☆ 30 di sèptèmber 1987 na Willemstad), ta un pelotero profeshonal i internashonalista yu di Kòrsou, formando parti di Los Angeles Angels den Major League Baseball (MLB). E ta lansadó ku man drechi. Previamente el a milita den MLB pa Los Angeles Dodgers (2010-2021), Atlanta Braves (2022) i Boston Red Sox (2023-2024).

## Bida i karera
Jansen a nase na Willemstad, Kòrsou; e ta e yu mas yong di e tres yu di Isidor i Bernadette Jansen. Su tata a traha den konstrukshon te ku el a sufri un aksidente serebrovaskular dia Kenley tabatin 12 aña; su mama ta un agente di biahe. Jansen a kuminsa hunga beisbòl ku seis aña, huntu ku su rumannan. El a inisia su karera komo hardinero antes di pasa pa kortokampo. Despues el a enkontra ku Andrelton Simmons i a keda transferí pa di tres base. Mas despues el a bolbe kambia posishon pa promé base i risibidó.

Na 2005 Jansen a keda kontratá pa Los Angeles Dodgers i tabata hunga den nan ekiponan di liga menor: Gulf Coast Dodgers (2005-2006), Ogden Raptors (2007) i Great Lakes Loons (2007-2008). Durante e World Baseball Classic na 2009 e tabata kècher pa e tim nashonal di beisbòl hulandes i desde 2010  tabata hunga komo picher pa Dodgers. Na 2011 a keda konstatá fayonan kardiovaskular serka dje ku a bin bek na 2012. Na oktober 2012 el a opera pa esaki. Desde 2012 e ta un di e "closing" picher mas eksitoso den MLB. Ku Los Angeles Dodgers el a hunga na tres okashon den Seri Mundial di Beisbol (2017, 2018 i 2020); e ekipo a titulá kampeon na 2020.

Na mart 2022 Jansen a firma pa un aña ku e ekipo Atlanta Braves, pa e suma di $16 mion. El a milita en total 12 temporada ku Los Angeles Dodgers. Fin di 2022 e ta sera un kontrat di dos aña ku Boston Red Sox.

Kenley ta kasá ku Gianni Fransisca i ta tata di dos yu muhé i dos yu hòmber. Pa su méritonan den deporte i bienestar hubenil Jansen a keda nombrá na 2023 komo Kabayero (*Ridder*) den Orden di Oranje-Nassau.

## Link eksterno
*Kenley Jansen den baseball-reference.com
Katalan

**Katalan** (català) ta un lenga romániko, ku ta wòrdu papiá den multiple variante i dialekto den e komunidatnan outónomo spaño di Katalunia, Islanan Balear i Valencia, den e pais Andorra, den region franses di Rousillon (of Ost-Pirineo), den region ost di Aragon (Franja de Ponent), den un parti chikito di Murcia (El Carxe) i den e siudat Alghero riba e isla italiano Sardegna. Tin 10 mion papiadó di katalan.
Siudat

Un siudat ta, kontrario na un pueblo, un lugá mas grandi unda hende ta biba, situá kanto di kamindanan di tráfiko i ku tin un propio struktura di atministrashon i kuido. E distinshon entre siudat i pueblo ta usualmente basá riba e kantidat di habitante of e nivel di fasilidatnan.
Didi Gregorius

**Mariekson Julius (Didi) Gregorius** (☆ 18 di febrüari 1990 na Amsterdam), ta un pelotero profeshonal i internashonalista hulandes-kurasoleño. E ta hunga komo shòrtstòp i ta agente liber desde ougùstùs 2023. Previamente el a milita den MLB pa Cincinnati Reds, Arizona Diamondbacks, New York Yankees i Philadelphia Phillies.

## Bida i karera
Gregorius a nase den un famia beisbòlista. Su welo, Juan Gregorius, tabata un di e mihó picher na Kòrsou den dékada 50 di siglo 20; su yu i tata di Gregorius, Didi Gregorius sr., tabata milita añanan largu den e liga mayó hulandes pa e ekiponan di Amsterdam Pirates, Haarlem Nicols, ADO i Almere. Su ruman hòmber mayó Johannes Gregorius tabata hunga den liga mayó pa ADO. Su mama, Sheritsa Stroop, tambe tabata hunga pa Amsterdam Pirates den e divishon mas altu di sòftbòl. Meskos ku su tata Gregorius tin e nòmber di kariño "Didi". Komo hòben e tabata hunga pa Amsterdam Pirates i a hunga tambe na Kòrsou pa Santa Maria Pirates despues ku su famia a muda bèk pa e isla, desaroyando einan den un hungadó talentoso.  Na edat di 18 aña el a wòrdu kontratá pa e organisashon di San Diego Padres. El a milita brevemente pa un di su klupnan afiliá na Republika Dominikano, pero despues e keda kontratá pa Cincinnati Reds. Den e añanan ku a sigui el a hunga den diferente tim, for di nivel "rookie" te nivel "A".

Dia 18 di febrüari 2012, na edat di 31 aña, Gregorius a debutá den MLB ora el a drenta den akshon den ocho wega pa Cincinnati Reds. 

Despues ku Philadelphia Phillies no a renoba su kontrakt el a milita durante temporada 2022/2023 den liga mehikano pa Algodoneros de Unión Laguna i den liga menor merikano pa Seattle Mariners.

### Selekshonnan nashonal
Gregorius a hunga na 2007 den e selekshon nashonal di beisbòl di Antias Hulandes durante e Weganan di Reino na Den Haag. Einan el a hunga tantu komo lansadó i bateadó. E tabata e mihó picher di e torneo i a logra un averahe den bateo di .304. 

Dos aña despues el a wòrdu selekshoná pa e tim nashonal di beisbòl hulandes i a debutá den stadion di HCAW na Bussum durante un wega amistoso kontra Italia. Na 2010 el a partisipa den Intercontinental Cup i na 2011 el a forma parti tambe di e tim ku a titulá kampeon mundial na Panama, derotando Cuba. Otro aparishonnan di Gregorius tabata den World Baseball Classic di 2017 i 2023 i pa promé bes den kampeonato oropeo 2023 unda e selekshon di reino lo defende su título.

Na 2014 el a wòrdu kondekorá komo Kabayero (*Ridder*) den Orden di Oranje-Nassau.
Gayego

**Gayego** (na gayego i português: *galego*) ta un lenga romániko, ku ta wòrdu papiá den e komunidat outónomo spaño di Galicia, situá den un parti mas nortwest di Spaña, nort di Portugal. Tin mas o menos 3 mion papiadó di gayego.

## Mira tambe
* Historia di idioma gayego
Sardo

**Sardo** ta un lenga romániko ku ta wòrdu solamente papiá riba e isla italiano di Sardegna. Alrededor di 1,3 mion isleño, serka di 80% di e poblashon, ta usa sardo i frekuentemente ta bilingwe italiano/sardo.
Scol 1888

**Scol 1888** of **School 1888**, originalmente conoci como Julianaschool, ta un edificio monumental na Oranjestad, Aruba, situa na Wilhelminastraat 6. E edificio ta cay bou di Stichting Monumentenfonds Aruba.

## Historia
E edificio tabata e prome scol basico publico di Aruba. El a wordo diseña den estilo neoclasico pa Antoine Martis (1837-1894), hefe di departamento di contruccion (DOW) na Corsou, y construi entre 1887 y 1888, durante termino di gezaghebber David Gaërtse. E scol a habri oficialmente dia 5 di maart 1888 y tabata conocí e tempo ey bou di e nomber ‘landsschool’. Rond 1900 e facilidadnan sanitario y e cura di scol a wordo construi pa Johannes Scheurman. Na aña 1921 bou di J.K. Zeppenfeldt Lampe e scol a haya e nomber di *Julianaschool* y despues cu esaki a muda pa Madurostraat e nomber a cambia pa *Prinses Margrietschool* na 1943.

Den transcurso di tempo e edificio a haya varios funcion. Durante Guera Mundial II el a fungi manera un kazerne pa schutterij. E funcion di kazerne a trece hopi cambio cune n’e edificio caminda a construi diferente parti nobo. Entre 1953 y 1955 a renoba e edificio y esaki a bira “Openbare Leeszaal en Boekerij” te aña 1982, ora e biblioteca a muda pa Madurostraat. Despues el a fungi como sede di e Organo Consultativo (RvA) y ta actualmente oficina di Contraloria General di Aruba (Algemene Rekenkamer, ARA).

Na 1982 e edificio a haya dos entrada principal; uno na Wilhelminastraat y e otro na Zoutmanstraat. Durante e restauracion di e stadhuis di Oranjestad na 2004 el a fungi temporariamente como luga pa casamento.
Na 2005 a cuminsa cu restauracion y expansion di e edificio caminda cu a kita tur e partinan no original cu no tabata forma parti di e proteccion di e monumento y a haci un expansion di e edificio den un estilo mas moderno. E monumento ta propiedad di Fundacion Fondo pa Monumento Aruba (SMFA) desde 2014. Na 2023 a haci trabounan di mantencion grandi riba e edificio, cu a incleui un capa di pleister di calki riba un solo seccion di su fachada.

Na 1995 den e seri di monumento diseña pa Stan Kuiperi, Post Aruba a saca un stampia di 35 cent cu un imagen di e edificio.
## Galeria

ARA Building 5.jpg|Entrada na Plasa Padu Lampe y Zoutmanstraat
File:BNA-DIG-HARTOG-CAHA-001-014-013.jpg|Bista riba Oranjestad (1903) cu scol 1888 na man drechi
File:ARA building (view from Willem III toren).jpg|Bista desde toren Willem III


## Literatura
* Olga van der Klooster & Michel Bakker, *Bouwen op de Wind: Architectuur en Cultuur van Aruba*, Stichting Libri Antilliani (2007), pag. 187-190.
*
Cas Veneranda

**Cas Veneranda**, tambe conoci como *ex-Papiamento Restaurant* of *"Cas di Machi Arends"*, ta un edificio monumental na Oranjestad, Aruba, situa na Wilhelminastraat 7. E ta un di e casnan mas grandi na Aruba di decada 1930 construi den un estilo neobaroco di Latino America.

## Historia
E edificio a keda construi na 1936 riba encargo di Federico Maximiliano (Machi) Arends (1901-1981), kende tabata comerciante, doño di barco y consul honorario di Spaña na Aruba. E arkitecto y constructor tabata e conocido Dada Picus, cu a bay te Cartagena (Colombia) pa haya inspiracion for di un edificio cu esposa di Machi, Maria Veneranda Laclé, tabata encanta cune y asina a bin Aruba bek pa construi e edificio cu awendia ta conoci bou di e nomber di Cas Veneranda.

Aparte di tabata un vivienda den e edificio tabatin tambe estableci e consulado di Spaña, un floresteria, e prome localidad di Masyfral y e prome luga cu a bende "super" ijscream. Na fin di añanan setenta a converti e edificio den un restaurant luhoso bou nomber di Papiamento Restaurant.  Durante e ultimo dos aña esaki tambe a opera bou di e nomber Club Nouveau como club nocturno despues cu e restaurant sera.

Despues cu e restaurant a sali di e edificio na 1990 esaki a keda bashi y na 2014 un candela grandi a destrui gran parti di e dak y e interior. Consequentemente a cera e edificio completo pa seguridad. 

Na 2023 Fundacion Fondo pa Monumento Aruba (SMFA) a cumpra e edificio di famia Arends. Despues di finalisa na 2026 restauracion den su estado autentico, financia pa a Nationaal Restauratiefonds di Hulanda (NRF) y Stichting Algemeen Pensioenfonds Aruba (APFA), esaki lo haya un funcion nobo como ofisina di DEACI cu un espacio pa restaurant/cafe na banda.
Patrick Groters

**Patrick Gerardo Groters** (☆ 28 di januari 1999) ta un landado Arubano. E la establece multiple record nacional den landamento y ta medayista di varios competencia internacional. 

## Bida y Carera
Patrick Groters a nace dia 28 di januari 1999 como yiu di Maureen Croes y Ronald Groters. E la lanta na Santa Cruz i tin tres ruman. Desde hoben e tabata activo den landamento hunto cu su ruman Jordy y a participa den weganan interinsular na scol basico. Despues di termina scol secundario na 2018 na Merca el a continua su estudio den diseño grafico, prome na Universidad di Denver y despues Universidad di South Carolina. Banda di e ekipo Mericano Gamecocks e ta forma actualmente parti di e team di Giants Aquatics Aruba cu Jordy Groters como coach.

Na 2014 Groters a participa na e Campeonato Mundial di Piscina Corto den e careda di 200 m estilo liber masculino. Den Weganan CARIFTA 2017 na Bahamas el a gana e medaya di oro pa 200 m combina (conoci tambe como *individual medley*, IM of *wisselslag*). Na 2019 el a participa na Weganan Panamericano na Lima, unda el a sa di establece 3 record Arubano nobo den landamento. Competiendo pa su universidad den Summit League Championships 2020 el a bira ganador den 200 m lomba (1:42.20) y 200 m combina (1:46.24) y tabata runner-up den 100 m lomba (48.26). El a representa Aruba na 2021 den e Weganan Panamericano Junior na Cali; aki el a establece un record nobo riba 200 m combina cu un tempo di 2:02.09 banda di logra dos medaya di oro i uno di plata. Cu e actuacion aki di Groters, Aruba ta termina na di 5 lugar entre e 14 pais cu a gana medaya. Na 2022 el a competi na e Campeonato Mundial na Qatar, terminando riba posishon 28 den e careda di 200 m combina (2:04.58). Na Weganan Centroamericano y di Caribe 2023 na El Salvador e ta sali medayista di oro pa 200 m lomba (2:00.26).

## Link externo
* Patrick Groters riba FINA
Dia di Independencia (Merca)

**Dia di Independencia** (ingles: **Independence Day** of **Fourth of July**) ta un dia di fiesta nacional na Merca pa conmemora e Proclamacion di Independencia (ingles: *Declaration of Independence*) cu a keda ratifica dia 4 di juli 1776 dor di e di dos Congreso Continental, estableciendo Estadonan Uni di Merca como pais. E proclamacion ta confirma e independencia di Merca enfrente a Gran Britania. Ta asocia Dia di Independencia usualmente cu parada, bbq, picknick, weganan di beisbol, klapchi y diferente evento publico y priva pa celebra e historia y tradicionnan di Merca.
Ex-Hotel Colombia

**Ex-Hotel Colombia** ta un anterior cinema y hotel na Oranjestad, Aruba. E tabata e prome hotel di Aruba. Desde 1998 ta uza e hotel y e edificio na banda como stadhuis di Oranjestad anexo sede di e Registro Civil y Censo di Aruba. E edificionan den e compleho tin balor monumental historico.

## Historia
E edificio, cu ta consisti di dos piso, a keda construi na 1918 pa Nadi Henriquez, y un aña despues esaki a habri como cinema den aire liber. Na 1922 el a troca e edificio cu Eduardo de Veer, kende a converti esaki den un pension.

Na 1925 Eloy Arends a cumpra e edificio, probablemente uzando esaki como consulado y residencia di e consul di Venezuela. Despues a habri Hotel Colombia como prome hotel di Aruba. Na 1953 e imprenta Excelsior a establece den e piso abou.

Na 1986 Jesus Eloy Arends a bende Hotel Colombia y e edificio na banda na gobierno bou condicion cu ambos edificio lo wordo restaura. E hotel a bay atras y tabata wordo uza pa chollernan. Na 1993 el a keda destrui pa candela.

Dia 17 di februari 1997 a cuminsa cu renovacion di Hotel Colombia, y a conecta e dos edificio pa sirbi como stadhuis di Oranjestad. Apertura di e stadhuis a tuma lugar dia 3 di april 1998. Desde 1999  Fondo di Monumento Aruba ta doño di e edificionan.

## Galeria

Hotel Colombia - 20651228 - RCE.jpg|Hotel Colombia (1966)
Censo 04.jpg|Balcon
Former hotel Columbia 1.jpg|Hotel Colombia (2020)


## Mira tambe
* Stadhuis di Oranjestad
* Lista di monumento na Aruba

## Literatura
* Olga van der Klooster & Michel Bakker, *Bouwen op de Wind: Architectuur en Cultuur van Aruba*, Stichting Libri Antilliani (2007), pag. 238-239.
Souax

**Souax** ta un lugá na Kòrsou. E ta situá na Bandabou, net wèst di e bario di Mahuma den Willemstad.

## Historia
Panort di Souax ta situá Roi Rincon, un kolonia indígena ku pinturanan riba baranka ku ta data di 4500 te 1500 promé ku Kristu. Asina leu ku ta konosí e pintura ta representa e spornan mas bieu di presensia di hende na Kòrsou. Souax tabata forma parti di plantashi Hato, ku tabata propiedat te 1796 di West Indische Compagnie. Na 1943 August Helmijer a kumpra e plantashi i despues di dividi e área den parsela a bende esakinan. 

Den añanan 1950 Souax a kuminsa lanta komo bario residensial i tabata konsisti di kasnan traha pa su propio doño. E yu di Helmijer a kontinua e parselashon na 1963, sinembargo ofresiendo parsela mas amplio. Motibu pa kual e zona ost di Soaux tin un otro karakter for di e zona west. Na 1976 a instalá tuberia di awa i elektrisidat den e bario. Na 1995 ta legalisá Souax pa asina regla e infrastruktura di e bario.

## Resúmen
Soaux a konosé un kresementu fuerte di su habitantenan. E gran mayoria ta lokal, pero tin oumento di e imigrantenan di Republika Dominikano i Colombia. E entrada averahe ta mas abou ku e averahe general, sinembargo e bario no ta un bario atrasá. E nivel di edukashon di e habitantenan ta igual na e averahe general di e isla.

Den e área ront di Roi Rincon a traha un parke. Aki tin e dos pos di awa pa e zona i pintura riba baranka di e poblashon indígena.
Plasa Brion

**Plasa Brion**, tambe konosí komo **Brionplein**) ta un plasa na Otrobanda den Willemstad, kapital di Kòrsou. E ta situá west di e entrada di bahia di Santa Ana ku e brùg di ponton, Koningin Emmabrug. Na banda sùit di e plenchi ta situá Riffort (awendia un sentro komersial ku galeria, tienda i restorantnan). E plasa tambe ta wòrdu yamá *Awasá*, derivá di *awa salu*. 

For di 27 di sèptèmber 1921, e plenchi ta karga e nòmber di atmiral Pedro Luis Brion, un yu di Kòrsou ku a hunga un ròl importante den siglo diesnuebe den e guera di independensia na Sur Amérika, spesialmente na Venezuela. Riba e plasa tin un estatua di Luis Brion.

Plasa Brion ta rondoná pa diferente edifisio importante. Na banda sùit tin Riffort, miéntras na skina sùitwèst ta un edifisio kolonial kaminda polis ta alohá. Na banda wèst tin hotèl i pakusnan, ku edifisionan episkopal situá tras di nan. E parti nort di e plasa ta limitá pa Hotel Otrobanda i parti di Museo Kura Hulanda na e skina wèst. Na banda ost, e plasa ta habrí pa e awa di e bahia, ku ta duna akseso na Punda via e brùg di ponton.

E plasa por lo general tin un ambiente bibu i animá. Tin bendedónan ku ta bende artíkulonan turístiko, un kiosko kaminda tin biaha ta toka músika, i varios kafetaria i restorant ku terasanan pafó, spesialmente na banda wèst.
Luis Brion

**Philippus Ludovicus (Luis) Brion**, usando tambe komo promé nòmber *Philip Louis Pierre* of *Pedro Luis*, (☆ 6 di yüli 1782 na Kòrsou – † 27 di sèptèmber 1821 na Kòrsou) tabata un militar, komersiante i patriota di Kòrsou, kende a bringa na banda di e rebèldenan den e guera di independensia di Venezuela. Na final di su karera e tabata atmiral den marina di Venezuela i Gran-Colombia.

## Orígen
Luis Brion a nase na Plantashi Rozentak i a wòrdu batisá *Phillipus Ludovicus Brion*. E tabata yu di e komersiante Petrus Brion i Maria Detrox, ambos prosedente di e parti sur di Hulanda, awendia Bélgika. Na aña 1777 e famia a muda pa Kòrsou. Na 1794 el a wòrdu manda Hulanda pa finalisá su estudionan.

## Bataya di Bergen
Despues di e konkista di Hulanda dor di e fransesnan, Brion a alista den e ehérsito di e Repúblika di Batavia pa yuda kombatí e invashon britániko di Nort Hulanda. El a tuma parti na e batayanan na Bergen i Castricum. Despues di a wòrdu kapturá pa e británikonan, el a wòrdu liberá komo parti di un interkambio di prizonero despues di e Tregua di Alkmaar.

## Kòrsou
Despues di su regreso na Kòrsou, Brion tabata enbolbí den e movementu revolushonario riba e isla. Ora e isla tabata okupá pa e británikonan, el a hui bai Merka pa studia ekonomia i ingenieria marítimo. Na 1803 el a regresá su isla natal ora el a wòrdu entregá bèk na e hulandesnan dor di e británikonan. Entre 1803 i 1807 Brion a traha komo empresario. Na vários okashon el a logra stroba e británikonan di tuma e isla bèk. Ora esaki a sosodé na 1807, Brion a hui bai e isla danes di Saint Thomas, kaminda el a sigui ku su aktividatnan komo doño di barku.

## Honor
Dia 27 di sèptèmber 1921, na okashon di e sentinario di su fayesementu, a duna e plenchi na Otrobanda e nòmber Plasa Atmiral Luis Brion.

For di 2020, Louis Brion, huntu ku Manuel Piar i Simón Bolívar, a wòrdu inkluí den un di e sinkuenta bentananan di e Kanon di Kòrsou komo héroenan di e lucha suramerikano pa independensia.
Harry Zimmerman

**Harry Zimmerman** (☆ 20 di febrüari 1950 na Kòrsou - † 3 di mart 2014 na Aruba) tabata un kantante, kantoutor i músiko yu di Kòrsou, kende a titulá "Rei di Tumba" di Kòrsou na tres okashon. E tabata un di e tumberonan talentoso i grandi di Kòrsou.

## Biografia
Harry Zimmerman a nase na Kòrsou i tabata saminero. E tabata konosí komo e "Tilburgse jongen", dor ku e tabata kanta den koro ku e Frater di Tilburg. 

Na e edat di 15 aña el a debutá den Festival di Tumba di Kòrsou i a partisipa konsekutivamente den 31 edishon. E tabata kompositor di varios di su kantikanan pa festival di tumba. Semper e temanan di su kantikanan tabata kultura, herensia i historia di Kòrsou; via di músika e tabata eduka su pueblo. E kantika "Tula" tabata un di su kantikanan ku a pega mas na Kòrsou. 

Na 1980 el a wòrdu koroná Rei di Tumba ku e komposishon "Zjogorogo", kual su título ta referí na e lastramentu di pia bisti ku sapatu, sandalia of apargata durante karnaval. Ku e komposishonnan ‘E meres’é’ (1990) i ‘Nos ta bibu’ (1999) Zimmerman a bolbe titulá ganadó di e Festival di Tumba di Kòrsou. E tema di e ultimo kantika tabata den cuadro di e 500 añanan di Corsou. Multiple biaha Zimmerman a kai  entre e finalistanan di e festival i a yega di termina na e di dos lugá, despues di Boy Dap.

Den añanan setenta di siglo 20 Zimmerman a forma parti tambe di bandanan manera Super Dynamic, Casama, i Super 8. Ku su dominio di idioma e por a kanta tantu na Spaño, Papiamentu komo Hulandes. Seguidamente e tabatin su propio agrupashon bou nòmber di "Harry Zim i su Orkesta". Na 1990 el a saka su di 5 mini LP i a hasi un tur di promoshon ku e banda "Era" pa Hulanda. Komo músiko e tabata perkushonista i tokadó di wiri, raspa, kampana i tambú. 

Su último añanan di bida Zimmerman a pasa na Aruba i tabata basta dia malo antes di fayese dia 3 di mart 2014 na edat di 64 aña. Net un luna promé ku su fayesimentu parlamentario i saminero Jacinta Scoop-Constancia, a organisá un homenahe pa e tumbero den su bario Boka Sami. El a wòrdu derá na Kòrsou, kua gastonan a wòrdu kubrí pa e akshon di kolekta di hobennan i un radioton, organisá pa e dos radioemisora Radio MAS i Direct 107.1 FM.

## Diskografia
### Album
* 1987 - *Kalidat* 
* 1988 - *El Unico*
* 1990 - *Saminero Real*
### Single
* 1988 - *Ku Carinio y Amor pa mi Pueblo*
* *Dal bai na boshi / Ban tuma aden* (ku Luti Samson)

## Link eksterno
*  Harry Zimmerman - E Merese, Youtube.com J.I. Alves (1990)
*  Harry Zimmerman, Discogs
* Festival di Tumba - Facebook
* Festival di Tumba - Instagram
RAIZ

**RAIZ** (referiendo na "reis" di mata) ta un partido politico na Aruba. Desde 2021 e ta miembro di Gabinete Wever-Croes II.

## Historia
El a wordo funda dia 9 di juni 2017 pa Tai-Foo Lee y Ursell Arends, kende ta lider di partido. Raiz ta un partido centrista cu un caracter social-democratico y progresista. E partido ta distingui su mes di e partidonan tradicional mediante un cultura innovativo di hiba campaña y politica. Puntonan di enfoke di e partido ta finansas publico y transparencia di gobernacion. Lema di e partido ta "sembrando futuro".

## Participacion electoral
Na 2017 RAIZ a debuta den eleccion pa Parlamento di Aruba. E partido a ricibi 2.107 di en total 58.652 voto valido, faltando menos di 100 voto pa por segura un asiento den parlamento. 

Durante eleccion 2021, RAIZ a logra 5474 voto di en total 58.610 voto valido. E partido a logra segura dos asiento den parlamento y a drenta coalicion cu partido MEP pa forma Gabinete Wever-Croes II. E partido a drenta tanto parlamento como coalicion pa prome biaha. RAIZ a contribui cu dos minister: Ursell Arends y Geoffrey Wever.

Pa e termino parlamentario 2021-2025, RAIZ su miembronan den parlamento ta Misha Raymond y Raymond Kamperveen. Misha Raymond ta lider di fraccion di RAIZ den parlamento tambe. Den eleccion di 2024, e partido no a mantene su dos asiento, perdiendo un total di 3.158 voto. Esaki tabata e perdida di mas grandi di tur partido politico cu a participa.
Hensley Koeiman

**Hensley Felix Koeiman** (☆ 21 di mei 1956 na Wacawa) ta un polítiko yu di Kòrsou di partido MAN. E tabata e di seis promé minister di Kòrsou di 23 di desèmber 2016 te 24 di mart 2017. Na dos okashon el a okupá e puesto di minister di Desaroyo Sosial, Labor i Bienestar di Kòrsou. E tabata miembro di Parlamento di Kòrsou di 2012 te 2016 i di 2022 te 2025.

## Bida
Koeiman a nase dia 21 di mei 1956 na Wacawa, Bandabou.  El a studia na HTS na Tilburg i a traha algun aña komo mènèger di fasilidat na Universidat di Antias Hulandes antes di drenta polítika.

Desde 2007 te e disolushon di Antias Hulandes dia 10 di òktober 2010, Koeiman tabata miembro di Konseho Insular di Kòrsou. E tabata number sinku riba e lista di MAN pa elekshonnan di 2010. Den gabinete Schotte, e promé gabinete di Kòrsou despues di su outonomia, e tabata minister di Desaroyo Sosial, Labor i Bienestar di Kòrsou. Despues di e kaida di gabinete Schotte i elekshonnan parlamentario di dia 19 di òktober 2012 el a bira miembro di Parlamento di Kòrsou. Siguiendo Charles Cooper e tabata lider di partido MAN entre yüni 2013 i aprel 2019. Dia 1 di desèmber 2013 el a bira lider di frakshon den parlamento di Kòrsou.   

Despues di e elekshonnan parlamentario di dia 5 di òktober 2016 Koeiman a wòrdu nombrá promé minister di Kòrsou i a huramentá dia 23 di desèmber 2016 komo susesor di Ben Whiteman. Su gabinete ta kai dia 12 di febrüari 2017, apenas shete siman den funshon. Seguidamente parlamento a keda disolbi i elekshonnan nobo konboká pa 28 di aprel 2017. Dia 24 di mart 2017 Gilmar Pisas ta tuma over di Koeiman komo promé minister di un gabinete interino. Despues di elekshon Koeiman a fungi di 2017 te 2021 komo minister di Desaroyo Sosial, Labor i Bienestar di Kòrsou den gabinete Rhuggenaath.

Koeiman ta aktualmente miembro di Parlamento di Kòrsou desde fin di 2022, remplasando Steven Martina despues di su retiro foi polítika.